Source: https://www.iusinfo.si/Obvestila/Arhiv/2013-12-1%20IUS%20News%20-%20December%202013.htm
Timestamp: 2019-06-16 05:22:45+00:00
Document Index: 4562269

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ']

December 2013, številka 12-1 / letnik XI.
>> Uporabniki portala IUS-INFO ste izbrali:
Okroglo mizo, ki bo letos prav na dan človekovih pravic, v torek, 10. decembra 2013, ob 11. uri v ljubljanskem hotelu Lev, bo vodila varuhinja človekovih pravic Vlasta Nussdorfer. Najvplivnejše pravnike bo povprašala o njihovih stališčih do najhujših kršitev človekovih pravic in aktualnih družbenopolitičnih problemov, ki pretresajo Slovenijo. Okroglo mizo bomo prenašali v živo na portalu IUS-INFO.
Več o izboru 10 NAJVPLIVNEJŠIH PRAVNIKOV 2013
>> Siva ekonomija
Vlada bo danes obravnavala drugi paket ukrepov za spopad s sivo ekonomijo. Med drugim bo odločala o nadgradnji sedanjega modela davčnih blagajn, prepovedi paragonskih blokov in omejitvah gotovinskega poslovanja.
>> Predlogi za novelo ZGD-1
Ministrstvo za gospodarski razvoj in tehnologijo vabi k oddaji mnenj o predlogih, ki so jih interesenti poslali glede načrtovane novele Zakona o gospodarskih družbah (ZGD-1). Ministrstvo je od 18. oktobra, ko je napovedalo pripravo novele, do 2. decembra prejelo 14 predlogov sprememb in dopolnitev zakona.
>> Še nižje na lestvici indeksa korupcije
Slovenija je v enem letu na lestvici indeksa zaznave korupcije v javnem sektorju zdrsnila za šest mest in se z oceno 57 od 100 možnih znašla na 43. mestu med 177 državami. Podatek je po mnenju politike in stroke izjemno zaskrbljujoč, rešitev pa večina vidi v spremembah zakonodaje. Nekaj ukrepov je predlagal tudi senat protikorupcijske komisije.
>> Nabor ukrepov KPK
Ni ga mednarodnega kazalca, ki bi glede Slovenije v zadnjih letih na področju kakovosti vladanja, integritete in boja zoper korupcijo kazal pozitiven trend, v javnem pismu ugotavlja senat Komisije za preprečevanje korupcije (KPK). Komisija je pred politiko in javnost podala nabor ukrepov, med drugim ustanovitev javne preiskave Teš 6 in bančne luknje. Več o odstopu KPK.
Ljubljansko višje sodišče je v zadevi Balkanski bojevnik razveljavilo oprostilni del prvostopenjske sodbe in zadevo tako vrača v ponovno sojenje. Višje sodišče se je v svoji odločitvi, ki jo je spisalo na 51 straneh, opredelilo tudi do dokazov, ki jih je prvostopenjsko sodišče izločilo.
>> Izboljšanje stanja v tožilstvu
Ministrstvo za pravosodje je pripravilo predlog vsebine zaveze vlade s tožilstvom, namenjeno izboljšanju stanja v tožilstvu, optimizaciji poslovanja in hitrejšemu ter bolj učinkovitemu izvajanju pregona. Vsebino zaveze je že poslalo vrhovnemu državnemu tožilstvu s prošnjo, da predlog prouči.
>> T-2 proti Telekomu Slovenije
Ljubljansko višje sodišče je potrdilo sodbo prvostopenjskega sodišča, ki je januarja zavrnilo okoli 130 milijonov evrov težko odškodninsko tožbo družbe T-2 proti Telekomu Slovenije. V T-2 so napovedali, da bodo na vrhovno sodišče vložili revizijo.
>> Memorandum o Ljubljanski banki
Vodja slovenskih pogajalcev pri sklepanju sporazuma o nasledstvu nekdanje SFRJ Miran Mejak je ocenil, da bi bilo dobro, če bi slovenska vlada dosegla, da Hrvaška v parlamentu potrdi memorandum o Ljubljanski banki. Da tega ni prej storila, je po njegovi oceni velika napaka slovenskega zunanjega ministrstva.
>> Odškodnine za izbrisane
Zakon o povračilu škode osebam, ki so bile izbrisane iz registra stalnega prebivalstva (ZPŠOIRSP) določa izplačilo odškodnine posameznemu upravičencu za vsak mesec izbrisa v višini 50 evrov, odškodnina po sodni poti pa bo lahko znašala največ trikratni znesek odškodnine iz upravnega postopka. Upravičenec do povračila škode bo izbrisani iz registra stalnega prebivalstva z urejenim statusom v Sloveniji, bodisi z dovoljenjem za stalno prebivanje ali slovenskim državljanstvom, saj naj bi izbrisani z ureditvijo statusa pokazal interes oziroma željo za nadaljnje prebivanje v Sloveniji.
>> Socialna reforma
Prvi korak k prenovi socialne zakonodaje prinašata noveli Zakona o uveljavljanju pravic iz javnih sredstev (ZUPJS) in Zakona o socialno varstvenih prejemkih (ZSVarPre). Pri izračunu vseh socialnih prejemkov se bo po novem upošteval bolj realen gmotni položaj vlagateljev kot sedaj, ko se upoštevajo podatki iz dohodninske odločbe za preteklo ali celo predpreteklo leto. Prav tako se v dohodek družine ne bo štel celotni otroški dodatek, na ugodnejši način pa naj bi se upošteval tudi dohodek od študentskega dela. Večina sprememb bo začela veljati 1. januarja 2014, ostale, ki terjajo zahtevnejše prilagoditve, pa 1. septembra 2014. Prejemniki denarne socialne pomoči lahko že 1. januarja zahtevajo nov izračun pravice do otroškega dodatka, subvencije za vrtec in državne štipendije. Finančne posledice sprememb so ocenjene na deset milijonov evrov.
>> Spremembe referendumske in volilne kampanje
Novela Zakona o referendumski in volilni kampanji (ZVRK) bo omogočila večjo transparentnost financiranja volilne in referendumske kampanje ter učinkovitejši nadzor nad spoštovanjem določb zakona. Poleg tega pa novela prinaša še javno dostopnost podatkov iz poročil o financiranju volilnih kampanj, zagotovitev učinkovitejšega nadzora nad spoštovanjem določb zakona in določitev sankcij, ki bodo sorazmerne in bodo hkrati učinkovito preprečevale kršitve zakona.
V povezavi z Zakonom o referendumski in volilni kampanji je bil spremenjen tudi Zakon o političnih strankah (ZPolS) z namenom, da se zagotovi bolj transparentno financiranje strank, javna dostopnost letnih poročil strank, ustrezni ukrepi in sankcije za kršitve ter drugi mehanizmi za preprečevanje korupcije in vplivanja na samostojnost strank.
>> Evidenca volilne pravice
Sprejet je bil nov Zakon o evidenci volilne pravice (ZEVP-2), s katerim se usklajuje slovenska in evropska zakonodaja. Zakon uvaja možnost uresničevanja volilne pravice in pravice do kandidiranja na lokalnih volitvah državljanov EU, ki prebivajo v državi članici,v kateri nimajo državljanstva. Več o novem zakonu.
>> Z drugimi novimi predpisi se lahko seznanite na UL št. 98 in 99
>> Mosley proti Google - zasebnost proti svobodi izražanja
Višje sodišče v Parizu je 6. novembra izdalo odločbo, ki nalaga podjetju Google, da iz iskalnika izloči povezave do fotografij nekdanjega šefa formule 1 (F1) Maxa Mosley-a, ki prikazujejo njegovo udeležbo na tematski spolni zabavi. Sodba je zanimiva, saj obravnava stek različnih pravnih vprašanj od pravice do zasebnosti in svobode informacij do obveznosti sodelovanja spletnih posrednikov.
Če smo se odločili, da se poklicno spopadamo s kriminaliteto in ostalimi deviacijami v družbi (tudi z zlorabo oblastne moči), v vseh vlogah, ki jo terja sodobna civilizacija, od policista do, bom kar direkten - „protikorupcijske komisije“, se najprej in povsod moramo zavedati, da teh pošasti ni mogoče popolnoma uničiti, možno jih je zgolj obvladovati. S tem namenom delovati, vztrajati in se boriti, ne glede na vse, če je treba do „bridkega konca“, kot bi rekli pesniki.
Tudi kratek pripor prosilca za azil v nehumanih pogojih je ponižujoče ravnanje
18. junij 2014 Odškodnina izbrisa - za vsak mesec 50,00 EUR
18. junij 2014 Skupna odškodnina izbrisa - denarna odškodnina določena v upravnem sporu max. 3x
1. januar 2014 Otroški dodatek za otroka v srednji šoli 1. doh. raz. 1. otrok 114,31 EUR
1. januar 2014 Otroški dodatek za otroka v srednji šoli 1. doh. raz. 3. otrok 137,18 EUR
1. januar 2014 Otroški dodatek za otroka v srednji šoli 6. doh. raz. 1. otrok 39,10 EUR
1. januar 2014 Otroški dodatek za otroka v srednji šoli 6. doh. raz. 3. otrok 64,05 EUR